Diari Oficial de la Generalitat Valenciana


Sumari del DOGV 2304, del 06-07-1994 (1994/831901)

ORDRE de 7 de juny de 1994, de la Conselleria d'Agricultura, Pesca i Alimentació, per la qual s'aprova el Pla d'Obres i Actuacions (II) de la zona desfavorida per limitacions especifiques del Vinalopó (Alacant).
-------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1994/06/07/(2)/dof/vci/html**

### Dades del document

Número de DOGV
:   2304

Data del DOGV
:   06-07-1994

Secció del DOGV
:   DISPOSICIONS GENERALS

Número del document
:   1994/831901


Data del document
:   07-06-1994

Organisme emissor
:   Conselleria d'Agricultura, Pesca i Alimentació

Tipus de document
:   Ordre

ORDRE de 7 de juny de 1994, de la Conselleria d'Agricultura, Pesca i Alimentació, per la qual s'aprova el Pla d'Obres i Actuacions (II) de la zona desfavorida per limitacions específiques del Vinalopó (Alacant). [94/4401]  
El Decret 151/1990, de 17 de setembre, del Consell de la Generalitat Valenciana, estableix que serà d'aplicació en tot el territori de la Comunitat Valenciana, atés que està classificada com a objectiu número 1 en el Reglament (CEE) 2.052/1988, del Consell, el que es regula en la Llei de Reforma i Desenvolupament Agrari en matèria d'obres i millores territorials.  
Estableix, així mateix, que les obres que s'executaran es faran, preferentment, en les zones d'agricultura de muntanya, de regressió de població i amb limitacions específiques, i es recolliran en plans d'obres aprovats mitjançant una ordre de la Conselleria d'Agricultura, Pesca i Alimentació.  
Les zones desfavorides de la Comunitat Valenciana van quedar determinades per la Directiva 86/466/CEE i van ser ampliades per mitjà de les decisions del Consell 89/566/CEE i 91/465/CEE, tot això conformement als criteris establerts al respecte per la Directiva 75/268/CEE.  
En la normativa comunitària esmentada s'inclou la zona desfavorida per limitacions específiques del Vinalopó.  
En la reunió de la comissió de participació de la zona, s'ha estimat la necessitat i s'ha proposat l'execució d'obres que beneficien les condicions de la comarca, com ara: construcció i millora de camins rurals, construcció i millora de basses i embassaments de reg, connexió per canonada d'embassaments reguladors ja construïts o per construir i connexió d'aquests embassaments amb les xarxes de reg existents, construcció i millora de xarxes de reg, i construcció de polígons ramaders.  
Una vegada examinada la proposta de pla, s'estima que les obres que s'hi inclouen són necessàries per a l'actuació de la Conselleria i que contribuiran a l'aprofitament més adequat i l'estalvi de l'aigua en els regadius i a la millora de les condicions estructurals agràries de la zona.  
Per això, i fent ús de les facultats que tinc atribuïdes,  
ORDENE:  
Article primer  
S'aprova el Pla d'Obres i Actuacions (II) de la zona desfavorida per limitacions específiques del Vinalopó (Alacant).  
Article segon  
D'acord amb els articles 62 i 65 de la Llei de Reforma i Desenvolupament Agrari i l'article primer del Decret 169/1991, del Consell de la Generalitat Valenciana, les obres incloses en el Pla es classificaran de la manera següent:  
1. Construcció i millora de camins rurals, embassaments i dipòsits reguladors de reg; conduccions d'enllaç entre embassaments, i entre aquests i les xarxes de reg; conduccions generals i xarxes principals de reg; instal·lacions electromecàniques de sondatge, i polígons ramaders, com a obres d'interés general, en el grup a) de l'article 61 de la llei esmentada, per la qual cosa seran subvencionades totalment.  
2. La resta d'obres i instal·lacions de reg no previstes en el paràgraf anterior, com a obres complementàries, en el grup d) del mateix article 61. Aquestes obres complementàries, en aplicació dels beneficis que es preveuen en els articles 70 i 74 de la Llei, tindran una subvenció del 40 per cent i una bestreta del 60 per cent del cost, reintegrable en 10 anys a un interés del 4 per cent anual.  
DISPOSICIONS FINALS  
Primera  
La Direcció General d'Estructures Agràries i Desenvolupament Rural dictarà les normes complementàries per a l'aplicació més adequada del que es disposa en aquesta ordre.  
Segona  
Aquesta ordre vigeix des del dia de la publicació en el Diari Oficial de la Generalitat Valenciana.  
Valencia, 7 de juny de 1994  
El conseller d'Agricultura, Pesca i Alimentació,  
JOSEP MARIA COLL COMIN


Còpia Permalink ELI